**Să ne stabilim pe Atlantida**

*Liliana Trif Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- M-am săturat de toate şi de tot,

De viaţa ce ne tulbură partida,

Dar am decis, hai, să plecăm înot

Și să ne stabilim pe Atlantida.

Luăm cu noi o aşchie din cer

Şi-un astru să ne lumineze calea,

Vom risipi pe drum numai mister,

Iar confidentă ne va fi doar marea.

Voi fi un sclav iar tu a mea regină,

Am să-ți cinstesc, iubito, piramida

Pe continentul nostru de lumină -

Hai să ne stabilim pe Atlantida!

- Extenuaţi de promiscuitate

Să ne refugiem în ape clare

Şi reclădind o stranie cetate

Să curgă prin clepsidra noastră soare.

Acolo, în ocean, să reîntoarcem

Apusul celor zece dinastii,

Eternitatea-n fire lungi s-o toarcem

Şi-apoi din ea să ţesem poezii.

Tu să-mi fii rege, confident şi sfetnic,

Iubirea ta să-mi fie-n veci merida,

Dacă în lume totul e vremelnic,

Te chem să locuim pe Atlantida.

Ioan Grigoraș Liliana Trif

Din volumul Ești poezia sufletului meu -

Editura Rovimed Publishers Bacău - 2014